《江上四哀诗 其二 郑茂才照》
清代·姚燮

郑公有侠肠，邱山重然诺。鬻田赍朋好，家业遂中落。

旋以多难故，晚境劣弥恶。脱略若无介，顺受转怡乐。

今年秋风中，开径踏寒萚。提携薪米资，欣然办羔酪。

爱昵逾性命，论文到日落。留予苦无术，坚申后来约。

重来亦匪遥，君已化如鹤。嗟嗟三日前，支枕尚能药。

灵床拜衰绖，婺妻泣声弱。空庭扫荒翠，但有烟漠漠。

杨侯致遗意，使我泪湔汋。临江望帆影，一日数登阁。

食息举贱名，相呼屡多错。敢有未了言，倘来梦中托。

短缘尽一面，生死两漠漠。白日隔黄泉，愿罪鄙情薄。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。